Potgooi – Nuus en Weer 24 Augustus 2018 – FM Gospel Active Internet Radio
Potgooi – Nuus en Weer 24 Augustus 2018
Weeksdae 9:30 Aangebied deur Yolanda
Masels breek uit in Europa
Europa ondervind sy grootste vlaag masels gevalle in die afgelope tien jaar, en die aangetekende gevalle is meer as 41 000 wat ook 'n aansienlike aantal volwassenes insluit.
Dit is bykans twee keer soveel gevalle as wat in 2017 aangemeld is toe net meer as 23 000 gevalle geregistreer is.
Die gevalle wat aangemld is vir die eerste ses maande van vanjaar is dus veel meer as wat in die hele 2017 aangemeld is, en die verwagting is dat nog baie gvalle aangmeld sal word voor die einde van die jaar.
In 2017 was die totaal van byna 24 000 gevalle aangeteken as 'n rekord getal, maar vanjaar sal alle rekords oortref.
In die eerste ses maande is 37 mense dood weens masels, teenoor die 14 van die vorige jaar.
Nederland en Luxemburg het egter die minste gevalle gehad en beide lande het minder as 50 gevalle aangeteken, terwyl België sowat 70 gevalle gehad het.
Frankryk, Georgië, Griekeland, Italië, Rusland, Serwië en Oekraïne het elk meer as 'n duisend gevalle gehad.
Masels word beskou as 'n uiters gevaarlike siektetoestand en daarom is die inenting van jong kinders noodsaaklik en moet dit betyds aandag kry van die ouers.
Trump vernietig Obama klimaat-plan
Barack Obama se "klimaatplan," wat bekend staan as "Clean Power Plan", is deur president Donald Trump nek omgedraai deur die gebruik van steenkool verder toe te laat.
Trump het voldoen aan die steenkool sektor en daarmee die Obama plan van die tafel gevee terwyl die linkse Demokratiese Party hewig beswaar maak.
Die Demokrate sê die grootste stryd wat deur die mensdom aangepak word is juis om klimaatsverandering teen te werk, maar die president werk daarteen.
Die Barack Obama plan het glo ten doel om die koolstof vrylating te verminder, maar die voortgaan met steenkool kragsentrales wat Trump goedgekeur het, word die vrylating van koolstof gasse nie ingeperk nie.
Die beskuldiging word gemaak dat die Republikeine met president Trump op die voorpunt, nie deel vorm van die stryd teen die gebruik van steenkool nie.
Verslae toon egter dat die Obama Plan nie 'n noemenswaardige verandering teweeggebring het in die vrystelling van CO2 nie, en dit vorm deel van die verklaring waarom die Trump administrasie onttrek het uit die Klimaatsverandering projek wat in Parys van stapel gestuur is.
Die Franse energie reus, Total, het besluit om te onttrek uit Iran nadat hy verlede jaar 'n ooreenkoms aangegaan het van $4,8 miljard in die land se olievelde waar 'n gas projek van stapel gestuur is.
Total het die besluit geneem nadat die VSA gedreig het om strafmaatreëls in te stel teen enige sakeonderneming wat steeds met Iran sake doen.
Total is Frankryk se grootste energie maatskappy, en het pas aangekondig dat hy onttrek uit die gas projek.
Die Franse maatskappy is en van die hoofrol instansies wat hulp verleen het op tegnologiese gebied om die gas projek wat as die grootste ter wêreld beskou word, te ontwikkel saam met Iran en Qatar.
Die onttrekking van Total is 'n harde slag wat Iran toegedien word, en dit kan lank neem voor 'n nuwe maatskappy gevind gaan word wat nie huiwerig is om die dreigement van Amerika te trotseer nie.
Die spanning tussen Amerika en Iran is veroorsaak nadat president Trump besluit het om die VSA te onttrek uit die kernverdrag wat Iran en Barack Obama gesluit het.
Trump het uit die ooreenkoms onttrek nadat gevind is dat Iran steeds kernwapens kan ontwikkel te midde van die akkoord wat "vol skuiwergate" is.
Finansiële ontleders sê die gebeure toon die geweldige sterk invloed wat president Donald Trump uitoefen op die wêreld politiek en veral op finansiële gebied.
Venezuela stort na benede
'n Kragtige aardbewing wat 7,3 op die Richterskaal geregistreer het, het die bankrot Venezuela verder verswak en wat honderde mense laat vlug het.
Die skudding was 400 kilometer weg van die hoofstad Caracas, waar talle geboue inmekaar gestort het.
Baie geboue is sodanig beskadig dat dit nie herstel kan word nie, en verskeie hoë geboue sal noodwendig gesloop moet word.
Mense het oor 'n wye gebied uit paniek hulle huise en kantore verlaat uit vrees dat hull onder die puin kan beland.
Die kragtige skudding se kern punt was meer as 20 km diep en by die noordwestelike stad Yaguaraparo.
Die VSA het gewaarsku dat die aardbewing ook gevaarlike see golwe, gelyk aan 'n kleiner tsoenami kan veroorsaak.
Dit is onseker hoeveel skade veroorsaak is, maar verskeie ooggetuies sê die skade is onberekenbaar groot.
Waarnemers wys daarop dat die land wat tegnies bankrot is te midde van sy ryk oliebronne, nie oor die vermoë beskik om sy skade self te herstel nie, en is besig om na benede te stort
ANC voorbok vermy tronk
Nadat die appelhof in Bloemfontein beslis het dat sy vonnis van 15 jaar tronkstraf gehandhaaf word, het ANC voorbok, John Block nie by die tronk aangemeld soos van hom verwag is nie.
Block is saam met 'n sakeman, Christo Scholtz, skuldig bevind aan bedrog en korrupsie en vir 15 jaar tronk toe gestuur.
Die Valke is nou op die twee se spoor nadat hulle nie by die tronk aangemeld het nie, maar tog verklaar die Valke dat die twee nie as voortvlugtig beskou word nie.
Aktivis pleit by Ramaphosa
Die FeesMustFall aktivis, Bonginkosi Khanyile het hom nou gewend tot Cyril Ramaphosa om amnestie na sy skuldigbevinding.
Hy wil glo nou by die Uniegebou gaan slaap om sodoende Ramaphosa te kry om studente aktiviste te verskoon vir hul gewelddadige optrede, wat tot etlike miljoene rande se skade gelei het.
Tienerseun breek in op Apple
'n Tienerseun van Australië het oornag 'n kuberkraker status bekom toe hy daarin geslaag het om in te breek op die hoofraam van die Apple maatskappy.
Die rekenaar reus van Kalifornië het egter dadelik sy kliënte daarvan verseker dat hulle gegewens nie in gedrang gekom het nie.
Die tiener staar ernstige vervolging in die gesig en sal gedurende September in Melbourne se hof verhoor word.
Intussen het die Apple maatskappy se woordvoerder in San Francisco gevra dat die tienerseun se ongemagtigde toegang aan die Amerikaanse Federale Buro vir Ondersoeke (FBI) bekend gemaak vir moontlike opvolging.
Onlangs het die hoof van Apple gesê elke kliënt het die reg om van maatskappye te verwag om hulle persoonlike besonderhede as vertroulik te bewaar, en sekere instansies gekritiseer omdat die besonderhede van hulle kliënte nie voldoende beveilig word nie.